Informáciao plnení Koncepcie komunikačnej stratégie vlády Slovenskej republiky pre prípravu obyvateľstva na členstvo Slovenskej republiky v Európskej únii za obdobie 1. polrok 2002

I. Základné charakteristiky koncepcie

Komunikačná kampaň je postupným a dlhotrvajúcim procesom s neustále sa meniacimi podmienkami podľa vývoja integračného procesu. Časový harmonogram realizácie komunikačnej kampane bol rozdelený na tri základné fázy:

1.	Informačná (1999 – 2000)
2.	Presviedčacia (2001 – 2003)
3.	Mobilizačná (2004 - integrácia)

Z uvedeného vyplýva, že v súčasnosti realizujeme druhú fázu komunikačnej stratégie, fázu presviedčania obyvateľstva, ktorá je najdôležitejšou, a preto jej treba venovať zvýšenú pozornosť.

Hlavné ciele Koncepcie a ich plnenie za uplynulé obdobie:
1.	Informovať o integračnom procese, nevyhnutnosti a perspektívach začlenenia SR do EÚ
2.	Oboznámiť obyvateľstvo s výhodami a nevýhodami členstva
3.	Informovať o právach a záväzkoch SR vyplývajúcich z budúceho členstva v EÚ
4.	Udržať integračne pozitívnu atmosféru v spoločnosti, aby v termíne referenda o vstupe SR do EÚ bol získaný súhlas obyvateľstva SR
5.	Zvýšiť úroveň informovanosti obyvateľstva o otázkach integračných procesov v EÚ
6.	Zvýšiť úroveň povedomia obyvateľstva o EÚ, jej histórii, štruktúrach a rozhodovacích mechanizmoch
7.	Priblížiť našim obyvateľom životný štýl členských krajín EÚ, úroveň hospodárstva a vývoj krajiny po začlenení do EÚ

Štatistika prieskumu verejnej mienky na podporu obyvateľstva na vstup SR do EÚ.

	Odbor komunikačnej stratégie a vzdelávania Úradu vlády SR (ďalej len OKSAV) priebežne sleduje prieskumy verejnej mienky uverejňované agentúrou SITA a Štatistickým úradom SR monitorujúce postoje obyvateľstva na vstup SR do EÚ. Prieskumy sa líšia percentuálnym podielom pozitívne a negatívne orientovaného obyvateľstva čo pravdepodobne vyplýva z rozdielnosti výberu štatistického súboru, na ktorom sa prieskum uskutočňoval. Celkovo možno hodnotiť orientáciu obyvateľstva za pozitívnu voči  vstupu SR do EÚ.

Agentúra SITA:
Podľa najnovších prieskumov verejnej mienky  (zo dňa 29. júla 2002) podporuje vstup Slovenska do Európskej únie 77,5 percenta občanov. Na otázku: Ste za vstup SR do EÚ?, nevedelo odpovedať 6,2 percenta opýtaných a 16,3 percenta respondentov tieto snahy nepodporilo. Prieskum uskutočnila Agentúra Polis Slovakia na vzorke 750 respondentov nad 18 rokov.

Štatistický úrad SR:
Na základe prieskumov z marca 2002 je podiel opýtaných, ktorí uviedli, že vstup SR do tejto hospodársko-politickej organizácie Európy nepodporujú nižší ako v decembri 2001. Celková informovanosť občanov o problematike vstupu SR do EÚ sa za posledných šesť mesiacov znížila o 1 percento a miera informačného deficitu, rovnako ako aj nezáujem o túto problematiku sa zvýšil o 1 percento. Vyplýva to z prieskumu Ústavu pre výskum verejnej mienky Štatistického úradu SR, ktorý uskutočnil v marci 2002 na vzorke 1097 respondentov (tab. 1). Výberový súbor bol reprezentatívny z hľadiska pohlavia, veku, národnosti, vzdelania, veľkostných skupín obcí a krajov Slovenska.

Tab. 1: Názory občanov na členstvo SR v EÚ v období rokov 2000 - 2002
(údaje sú v %)
| podporuje | nepodporuje | nevie posúdiť
november 2000 | 62 | 23 | 15
jún 2001 | 62 | 26 | 12
december 2001 | 67 | 26 | 7
marec 2002 | 69 | 24 | 7
Zdroj: Štatistický úrad SR

Najväčší záujem majú občania o informácie ozrejmujúce výhody a nevýhody, ktoré vyplynú z nášho členstva v EÚ (71 percent) a o informácie týkajúce sa dôsledkov vstupu SR do EÚ na vývoj nezamestnanosti (39 percent). Ľudia sa zaujímajú aj o to, aké dôsledky bude mať vstup SR do EÚ na ďalší hospodársky rozvoj (41 percent). Okrem toho ich zaujíma vplyv vstupu na životnú úroveň obyvateľov a konkrétne podmienky, ktoré Slovensko musí splniť pre vstupom do EÚ (32 percent).

II. Odpočet plnenia koncepcie komunikačnej stratégie 
za I. polrok 2002

A. Celkové hodnotenie realizácie Komunikačnej stratégie vlády SR pre prípravu obyvateľstva na vstup SR do EÚ v I. polroku 2002

Vzhľadom na blížiace sa parlamentné voľby, ktoré sa uskutočnia v septembri 2002, sa väčšina aktivít komunikačnej stratégie vlády SR realizovala v I. polroku 2002, a to z dôvodu veľkej predvolebnej mediálnej záťaže na obyvateľstvo zo strany parlamentných strán a preklenutia obdobia zostavovania novej vlády. 
Hodnotiace správy o plnení komunikačnej stratégie sa predkladajú na rokovania vlády každoročne s odpočtom aktivít ku 30.6 a 31.12. Hodnotiaca správa sa prekladá na rokovanie vlády SR v septembri 2002 a to z dôvodu informovať vládu SR o všetkých uskutočnených aktivitách nakoľko boli realizované v čase jej funkčného obdobia. 

Uskutočnené aktivity prispeli k dosiahnutiu cieľa druhej fázy komunikačnej stratégie, t.j. pozitívne formovať postoje obyvateľov na vstup SR do EÚ.

Správa nezahrňuje tie aktivity, na ktorých sa OKSAV ako národný koordinátor komunikačnej stratégie vlády SR podieľal formou zabezpečenia prednášateľov, informácií a propagačných materiálov. Ide o aktivity realizované mimovládnymi organizáciami, kde OKSAV zabezpečoval len čiastkové úlohy.

B. Hodnotenie jednotlivých aktivít

a)	Internetová stránka SEZ
Internet sa využíva ako moderný zdroj všeobecných aj odborných informácií a zároveň ako najrýchlejší spôsob komunikácie. Stránka poskytuje všetky informácie týkajúce sa procesu integrácie Slovenska do EÚ, počnúc vládnymi dokumentmi, správami o výsledkoch zahraničných služobných ciest podpredsedníčky vlády SR pre európsku integráciu až po referencie-odkazy na informačné zdroje z inštitúcií z celej Európy. Stránka je umiestnená na oficiálnej webstránke Úradu vlády SR www.government.gov.sk alebo www.integracia.governmnet.gov.sk.

b)	Denný informačný servis - Euroservis
Projekt bol v roku 2000 plánovaný ako projekt vytvorenia Informačného centra európskej integrácie (ICEI) – hlavný komunikačný kanál zabezpečujúci prístup k objektívnym informáciám o EÚ, s osobitným zreteľom na proces integrácie SR do EÚ. Centrum malo byť základným zdrojom virtuálnych informácií o EÚ a integračnom procese SR v plnom rozsahu pre všetky vládne aj mimovládne organizácie a inštitúcie, vzdelávacie inštitúcie a širokú verejnosť. Základnou súčasťou služieb, ktoré malo ICEI poskytovať mal byť Európsky informačný servis – Euroservis ako jeden z vonkajších prejavov činnosti ICEI. V súčasnej dobe prebieha rekonštrukcia stránky, ktorej nová štruktúra umožní jednoduchšie vyhľadávanie potrebných informácií. Plánovaný termín ukončenia rekonštrukcie stránky je september 2002.

c) CD Slovakia
Projekt CD Slovakia, je projekt multimediálneho nosiča s názvom „Slovakia“ v slovensko-anglickej mutácii. V prvom polroku 2002 pokračovala distribúcia CD všetkým komunikačným partnerom (odbory EI na jednotlivých ústredných orgánoch štátnej správy, mimovládne organizácie, veľvyslanectvá v SR,  zastupiteľské úrady SR v zahraničí, vzdelávacie inštitúcie, miestna štátna správa, regióny a pod.)

d) Vzdelávacie aktivity

1. Vzdelávanie obyvateľstva v regiónoch
V prvom polroku 2002 sa venovala pozornosť vzdelávacím aktivitám pre obyvateľstvo v regiónoch s cieľom informovať a pozitívne vplývať na postoje obyvateľov SR v rámci integrácie SR do EÚ.
Podpredsedníčka vlády SR pre európsku integráciu p. Mária Kadlečíková pracovne navštívila mnohé slovenské regióny a vo svojich vystúpeniach predstavila integračný proces vlády SR zameraný na vstup SR do EÚ a informovala obyvateľstvo o výhodách vstupu a následne členstva SR v EÚ. 
Sekcia pre európske záležitosti Úradu vlády SR oslovila 31 väčších miest v rámci Slovenska a prezentovala možnosť realizácie odborných seminárov zameraných na využívanie predvstupových fondov EÚ, avšak záujem prejavili len zástupcovia miest Trenčín, Snina, Vranov nad Topľov a Mojmírovce, kde sa uvedené semináre i realizovali. 

2. Projekt Young Leaders –Mladí lídri
Workshop v Berlíne a Postupimi (16. - 21. jún) bol určený pre účastníkov dlhodobého vzdelávacieho programu „Školenie EU Training For  Young  Leaders“.  Organizoval ho Úrad vlády SR v spolupráci s nemeckým Carl Duisberg Gesellschaft e. V., Ministerstvom zahraničných vecí Spolkovej republiky Nemecka a Inštitútom pre európsku politiku v Berlíne. 
Študijná pracovná návšteva bola zameraná na bližšie oboznámenie sa s činnosťou Ministerstva spravodlivosti a  európskych záležitostí SRN, Ministerstva zahraničných vecí SRN, Ministerstva financií SRN, Spolkového parlamentu a Rýnskej palatínskej štátnej reprezentácie. Zúčastnilo sa ho 16 mladých pracovníkov ÚOŠS a členov mimovládnych organizácií. Finančné náklady pokrývalo Ministerstvo zahraničných vecí SRN. Workshop bol poslednou aktivitou v rámci dlhodobého programu. Slávnostné ukončenie sa uskutočnilo v priestoroch veľvyslanectva SRN v Bratislave.

e) Informačné publikácie
	Nepriamou formou zabezpečenia informovanosti obyvateľstva sú informačné brožúry a publikácie, vydávané Úradom vlády SR a bezplatne distribuované ústredným orgánom štátnej správy, vzdelávacím inštitúciám, mimovládnym organizáciám, Informačným centrám mladých v SR, eurocentrám v SR apod. V rámci bilaterálneho projektu s rakúskou vládou boli vydané ďalšie 2 publikácie (bližšie viď str. 6 – dopadové štúdie) 
V súčasnosti sú dostupné nasledovné publikácie:
1.	Slovensko a Európska únia – bulletin
2.	Európa pre Slovákov Slovensko pre Európu – brožúra
3.	EÚ dnes – kniha
4.	EURO a Slovensko – brožúra
5.	EÚ a mládež – brožúra
6.	Bez bariér – brožúra
7.	Európske ceny? Aj platy! - brožúra

f) Bilbordová kampaň
	Ďalšou nepriamou formou informovanosti obyvateľstva a snahy na jeho pozitívne formovanie bola prvá časť bilbordovej kampane, ktorá trvala od 1.3.2002 do 1.4.2002 prostredníctvom troch druhov bilbordov, ktoré boli umiestnené na území celej SR. Silná mediálna kampaň sa uskutoční v roku 2003 kedy komunikačná stratégia vlády SR vstúpi do poslednej tretej fázy – mobilizačnej, zameranej na priame formovanie postoja slovenského obyvateľstva za vstup SR do EÚ. V nej sa začne i druhá časť intenzívnej bilbordovej kampane. Prvá časť bilbordovej kampane je hodnotená veľmi pozitívne a splnila svoj cieľ - vyvolať u obyvateľstva záujem na získavanie informácií o integračnom procese SR do EÚ, výhodách a nevýhodách členstva apod. na bezplatnej infolinke Úradu vlády SR.

g) Bezplatná infolinka
	Bezplatná infolinka 0800/ 111 666 bola zriadená v rámci pilotného projektu služby Slovenských telekomunikácií ST Gratis na sekcii pre európske záležitosti Úradu vlády SR a od 1.2.2002 do 30.6.2002 poskytovala obyvateľom informácie o integračnom snahách SR. Infolinka bola v mesiacoch február, marec zabezpečovaná študentmi Fakulty manažmentu UK odbor – európska integrácia a v mesiacoch apríl – jún pracovníkmi odboru komunikačnej stratégie a vzdelávania. Najviac hovorov sa zaznamenalo v mesiacoch marec, apríl, máj hlavne v súvislosti s bilbordovou kampaňou zverejňujúcou číslo infolinky a medializáciou v rozhlasových, televíznych a elektronických médiách. Bolo zaznamenaných viac ako 600 telefonátov a prevádzku infolinky možno hodnotiť pozitívne. 
Najčastejšie otázky obyvateľov SR:
-	Kedy SR vstúpi do EÚ?
-	V akej miere spĺňa SR podmienky na členstvo v EÚ?
-	Kde získať konkrétne informácie o možnostiach čerpania finančných prostriedkov z fondov predvstupovej pomoci EÚ?
-	Nebude pre Slovensko znamenať vstup do EÚ rast cien a zníženie životnej úrovne?
-	Nezaplatí Slovensko za vstup do EÚ stratou suverenity, nezávislosti a zničením kultúrneho dedičstva?
-	Aké budú možnosti štúdia a práce v zahraniční po našom vstupe do EÚ?
-	Znamená vstup SR do EÚ i automatický vstup do EMÚ a Schengenu?
-	Akú sumu bude SR ročne platiť do spoločnej pokladne EÚ a ako sa táto suma určuje?
-	Aké sú kritériá na vstup do EÚ?
-	Aké výhody a nevýhody prinesie členstvo pre malých a stredných podnikateľov?
-	Vzájomné uznávanie certifikátov platných v EÚ
-	Ktoré negociačné kapitoly ešte nie sú uzatvorené? a prečo?
-	Vznik a história EÚ
-	Sú krajiny EÚ, ktoré sú proti vstupu SR do EÚ, a ak áno, čoho sa obávajú?

h) Súťaž v kreslení pre žiakov základných škôl I. a II. stupňa na tému „Pohľad detí na vstup SR do EÚ“
	Vo februári 2002 vyhlásil OKSAV 3. ročník súťaže v kreslení pre žiakov základných škôl na tému „Pohľad detí na vstup SR do EÚ“ prostredníctvom Učiteľských novín. Do súťaže sa zapojilo 11 škôl a 3 jednotlivci. Spolu bolo do súťaže prijatých 145 kresieb rozdelených do kategórie A – žiaci do 10 rokov a kategórie B – žiaci do 14 rokov. 
Členovia komisie vybrali v rámci každej kategórie jedného víťaza. Pôvodne mali víťazi oboch kategórií získať mobilné telefóny a školy ktoré obaja víťazi navštevujú osobný počítač. Vzhľadom na to, že obaja víťazi pochádzali zo špeciálnej školy internátnej v Ždani, získali víťazi horský bicykel a škola jeden osobný počítač. Druhý osobný počítač získala ďalšia špeciálna základná škola vo Zvolene za mimoriadny prístup k žiakom pri tvorbe výtvarných prác. Víťazná kresba kategórie B sa stala motívom na tričká, ktoré slúžia ako  jeden z komunikačných nástrojov komunikačnej stratégie vlády SR. Všetky zúčastnené školy a jednotlivci boli odmenení vecnými cenami (temperové farby, vodové farby, výkresy, štetce, farebné ceruzky) a každý zúčastnený žiak dostal tričko s víťaznou kresbou. 
Ceny boli slávnostne odovzdané podpredsedníčkou vlády SR pre európsku integráciu a veľvyslancom Delegácie Európskej komisie v Bratislave dňa 24.6.2002 na Úrade vlády SR za prítomnosti zástupcov zúčastnených škôl a jednotlivcov, členov hodnotiacej komisie a médií. 
	Podrobnejšie informácie o súťaži a jej výsledkoch sú zverejnené na www.vlada.gov.sk alebo na www.integracia.vlada.gov.sk pod okienkom „Súťaž a my“

i) Súťaž pre novinárov – Literárny fond
	Výbor Sekcie pre žurnalistiku a novinársku fotografiu Literárneho fondu v spolupráci s ÚV SR informovali prostredníctvom médií o pokračovaní tvorivej súťaže pod názvom „Slovensko na ceste do EÚ“, ktorej cieľom je stimulovať masmediálnu tvorbu na túto špecifickú tému v období predvstupových rokovaní SR s EÚ. Prihlásiť bolo možné diela, ktoré boli uverejnené v období od 1.1.2002 do 30.6.2002 v troch kategóriách:
-	tlač
-	rozhlas
-	televízia

Súťažné príspevky zhodnotí päťčlenná odborná porota, ktorú vymenúvajú vypisovatelia súťaže. Výsledky budú oznámené prostredníctvom agentúr a masmédií do 30.9.2002.

j) Pamätná medaila za prácu v európskych štruktúrach
	Úrad vlády SR finančne podporil projekt udeľovania Pamätnej medaile „Luisee Weis M.R. Štefánik“ za prácu v európskych štruktúrach vyrobenej v Mincovni Kremnica a.s. Medaila bude udeľovaná spolu s certifikátom osobnostiam, ktoré sa významnou mierou podieľali na integračných snahách SR, prispeli k šíreniu myšlienkového a mravného odkazu M.R. Štefánika a L. Weisovej a za ich prínos pre realizáciu myšlienky európskeho zjednotenia. Podpredsedníčka vlády SR pre európsku integráciu už udelila medaile prvým trom držiteľom.

k) Animovaný film „Európska únia a my“
	Projekt výroby animovaného filmu nadväzuje na detskú súťaž v kreslení a bude realizovaný Štúdiom Viva s.r.o.. Práce, ktoré deti vytvorili, sú spracované rôznymi výtvarnými technikami na tému slovenský folklór, ekológia, šport, vzdelanie atď. Z týchto prác budú vybrané tie, ktoré sú nápadité a výtvarne hodnotné a spracované ako príbeh, námet a scenár pre animovaný film. 
	Kresby budú spracované tak, aby sa zachovala ich pôvodná výtvarná podoba. Film s dĺžkou 5 minút splní medzinárodnú normu pre vysielanie v iných krajinách a taktiež v Slovenskej televízii. 
Animovaný film na Slovensku má viac ako tridsaťročnú históriu a tvorcovia tohto projektu Štúdio Viva s.r.o. je zárukou jeho úspešnosti aj na medzinárodných festivaloch.
Animované spracovanie pohľadu detí na vstup SR do EÚ je originálny a jedinečný spôsob prezentácie snahy Slovenska stať sa rovnoprávnym členom EÚ.

l) Všeobecná koordinačná smernica a Informačná príručka o možnostiach využitia finančnej pomoci poskytovanej Európskym spoločenstvom Slovenskej republike pred vstupom do EÚ
	Predvstupová pomoc Európskeho spoločenstva je Slovensku poskytovaná od roku 1993 a jej objem každoročne neustále rástol. Schopnosť SR využiť túto pomoc v čo najvyššej miere a čo najefektívnejším spôsobom je vo veľkej miere závislá od pripravenosti všetkých štruktúr, od ústredných orgánov štátnej správy až po konečných užívateľov pomoci, ktorými sú samosprávy, podnikateľské subjekty a mimovládne organizácie, a ich schopnosti formulovať a realizovať projekty v súlade s pravidlami platnými pre tieto fondy.
	V rámci zabezpečenia prístupu informácií o možnostiach využitia predvstupovej finančnej pomoci EÚ vydal ÚV SR všeobecnú koordinačnú smernicu a príručku zaoberajúce sa touto problematikou. 
Obe publikácie boli distribuované ÚOŠS, podnikateľským subjektom, záujmovým a profesijným združeniam, vedeckým a vzdelávacím inštitúciám, mimovládnym organizáciám, predstaviteľom samosprávy a sú dostupné na stránke www.vlada.gov.sk/phare alebo www.integracia.vlada.gov.sk

m) Spolupráca so slovenskými odbornými vzdelávacími a mediálnmi partnermi

1. Ústav slovenskej a svetovej ekonomiky Slovenskej akadémie vied
Ústav slovenskej a svetovej ekonomiky SAV v súlade s uznesením vlády SR č. 248/2002 vypracoval štúdiu Ekonomické a sociálne súvislosti vstupu SR do EÚ – prínosy a riziká. V rámci spolupráce ÚV SR zrealizoval dva semináre k štúdii. Prvý seminár k prvej etape prác na štúdii sa uskutočnil pod záštitou podpredsedníčky vlády SR pre európsku integráciu dňa 7. mája 2002  v hoteli Fórum v Bratislave. Cieľom podujatia bolo:
•	informovať o stave rozpracovanosti problematiky v jednotlivých rezortoch na potreby dopadovej štúdie
•	oboznámiť s obsahovým zameraním pripravovanej dopadovej štúdie
•	identifikovať najdôležitejšie oblasti, v ktorých je nevyhnutné urýchlene spracovať a skompletizovať podklady pre dopadovú štúdiu
•	využiť výsledky seminára na informovanie verejnosti o úlohách a význame predvstupového procesu pre ďalší rozvoj ekonomiky SR

Zúčastnilo sa ho 150 zástupcov ÚOŠS, akademickej obce, podnikateľských a odborárskych združení ako aj médií. 

V súvislosti s predložením a prezentáciou výsledkov „Štúdie o ekonomických a sociálnych súvislostiach vstupu SR do EÚ – prínosy a riziká“ sa uskutočnil v kongresovej sále hotela Fórum v Bratislave dňa 4. júla 2002 druhý odborný seminár, ktorého sa zúčastnilo 140 zástupcov rezortov, akademickej obce, podnikateľských a odborárskych združení ako aj médií. 

Súhrn štúdie je sprístupnený verejnosti prostredníctvom internetovej stránky Ústavu slovenskej a svetovej ekonomiky a Úradu vlády SR. ÚV SR zabezpečil aj preklad tejto krátkej verzie do anglického jazyka pre potreby zahraničných záujemcov. Preklad bude zverejnení do 31.8.2002.

2. Zväz slovenských vedeckotechnických spoločností
	V spolupráci so Zväzom slovenských vedeckotechnických spoločností sa pripravovala konferencia „Slovenský výskum a vývoj v príprave na členstvo SR v EÚ“ v marci 2002. Vzhľadom na pracovnú zaneprázdnenosť pozvaných zahraničných prednášateľov a hostí sa termín konferencie posunul na september/október 2002.
	SR sa usiluje o začlenenie do EÚ, o zapojenie sa do globalizačného procesu v oblasti vedy a techniky a o spoluúčasť na vytvorení európskeho výskumného priestoru. Konferencia má vytýčené nasledovné ciele:
-	poukázať na plnenie podmienok pre vstup SR do Ú v oblasti vedy a techniky
-	prezentovať účasť SR na riešení projektov 5. rámcového programu výskumu a vývoja EÚ
-	oboznámiť zainteresované organizácie výskumu a vývoja s princípmi koordinácie medzinárodnej vedeckotechnickej spolupráce v rámci EÚ a so zámermi pripravovaného 6. rámcového programu výskumu a vývoja

Konferencia je určená pre vedeckých, výskumných a vývojových pracovníkov, manažérov výskumu a vývoja a medzinárodnej vedeckotechnickej spolupráce, zástupcov ÚOŠS, pracovníkov inštitúcií zaoberajúcich sa európskou integráciou a médií.

3. Slovenský inštitút medzinárodných štúdií v Bratislave
	ÚV SR finančne podporil vydanie „Ročenky zahraničnej politiky 2001“ v slovenskej mutácií. 
Základná idea periodického projektu ročenky vychádza z potreby upevniť tradíciu pravidelného bilancovania celého komplexu slovenskej zahraničnej politiky na všetkých úrovniach, s ohľadom na širokú bázu jej aktérov. Každoročné vydanie ročenky je spojené s hodnotiacou konferenciou za účasti predstaviteľov ústavných orgánov, politických strán, vedecko-výskumných a akademických centier, ako aj mimovládnych organizácií.
Konferencia je zameraná na využitie intelektuálneho a spoločenského potenciálu SR pre oblasť zahraničnej politiky a medzinárodných vzťahov. 
Edícia Ročenky zahraničnej politiky Slovenska napomôže k realizácii aktuálnej potreby strednodobých a dlhodobých analýz v danej oblasti, ku skvalitneniu odbornej výmeny názorov subjektov z rôznych sektorov a v konečnom dôsledku k prenosu informácií k verejnosti s cieľom podporiť rozvoj občianskej spoločnosti na Slovensku, ako aj jej prípravu na členstvo v integračných zoskupeniach. Cieľovou skupinou projektu sú pracovníci štátnej správy, vedeckí a akademickí pracovníci, odborníci tretieho sektora a široká odborná i laická verejnosť. 

4. STV
	V rámci prípravy na tretiu fázu komunikačnej stratégie vlády SR zameranej na silnú medializáciu Úrad vlády SR zrealizoval pilotný projekt so Slovenskou televíziou formou finančnej podpory ôsmych častí televíznej relácie Cieľ Európa odvysielaných v mesiacoch január – august 2002. V rámci každej časti boli prezentované aktivity komunikačnej stratégie vlády SR.
	Televízny projekt Cieľ Európa sa počas vyše trojročného pôsobenia prirodzenou cestou zaradil medzi najúčinnejšie nástroje informovanosti o EÚ a predvstupovom procese do jej štruktúr. Formy informovania a vysielania posolstiev v prospech integračných úsilí SR boli v tomto televíznom spracovaní volené veľmi citlivo tak, aby nevznikal v divákoch dojem propagandy. Spôsob komunikácie s obyvateľstvom prostredníctvom STV mal svoj nezanedbateľný podiel na raste podpory slovenských integračných snáh do EÚ zo strany občanov SR.

5.  Media mix s.r.o – rádio Okey
	V rámci zabezpečenia posilnenia informovanosti obyvateľstva prostredníctvom rozhlasových medií ÚV SR v spolupráci s Media mix s.r.o. finančne podporil vysielanie relácií o integračnom procese SR do EÚ v rádiu Okey, ktoré boli odvysielané v období apríl- máj 2002 . Projekt sa nazýval „Vzdelávací cyklus o EÚ“.

6. Vydavateľstvo Petit Press
	V snahe podporiť prointegračné aktivity realizované mimovládnymi organizáciami ÚV SR finančne podporil medzinárodnú tlačovú konferenciu „Menšinová tlač, menšinová politika a európska integrácia“ organizovanú v dňoch 7.-8. júna 2002 v Bratislave pod záštitou podpredsedníčky vlády SR pre európsku integráciu  vydavateľstvom Petit Press a Asociáciou MIDAS. 

7. Informačné centrá mladých 
	V rámci každého z 15-tich Informačných centier mladých v SR boli určení dvaja ich pracovníci, ktorí sú priebežne školení v oblasti európskej integrácie. Združenie informačných a poradenských centier mladých v SR v Prievidzi vydalo s finančnou pomocou ÚV SR brožúrku „Práca v zahraničí od A po Z“, ktorej súčasťou je i propagačná stránka Komunikačnej stratégie vlády SR pre prípravu obyvateľstva na členstvo SR v EÚ, ktorá má zabezpečiť podporu informovanosti obyvateľstva o základných bodoch a cieľoch komunikačnej stratégie vlády SR a možnostiach získavať všetky potrebné informácie ohľadne integračného procesu. Brožúrka bude distribuovaná prostredníctvom informačných centier mladých v regiónoch SR a niektorých okresných úradov práce.

8. Rada mimovládnych organizácií  rómskych komunít
	Rada mimovládnych rómskych komunít prejavila záujem o spoluprácu v oblasti integrácie SR do EÚ, a v snahe rozšíriť túto myšlienku medzi rómskych obyvateľov zorganizovala za finančnej pomoci ÚV SR kampaň na podporu vstupu SR do EÚ u rómskeho obyvateľstva. Kampaň sa uskutočnila dňa 22.6.2002 v amfiteátri mesta Holíč za podpory podpredsedníčky vlády SR pre európsku integráciu a ÚV SR zabezpečil pre kampaň propagačné materiály pre účastníkov.

9. Slovenské centrum európskej integrácie
	V Kremnici sa realizuje projekt „Slovenské centrum európskej integrácie (SCEI), ktorý je spoločnou aktivitou občianskeho združenia Cremnicium (predtým Spolok priateľov Kremnice), Fakulty architektúry STU v Bratislave a Mind21.com Stuttgart, Frankfurt, Berlín, ktorého cieľom je prístup k informáciám, šírenie poznania a rozvoj angažovanosti v rámci európskej integrácie. 
Centrum každoročne organizuje akciu „Návrat srdca, ktorá je kultúrno-spoločenským bilancovaním výsledkov projektu SCEI za uplynulý rok a oslavou „slobody jednotlivca“. Tento rok sa s finančnou pomocou ÚV SR uskutočnil v dňoch 5.-7. júla 2002 jeho tretí ročník. Na akcii sa okrem iného zúčastnili i primátori 7 banských miest, starostovia, zástupca Fakulty architektúry STU, hostia z Európskej únie a médiá. „Návrat srdca“ cez emócie zážitku vhodne pôsobil na miestnych obyvateľov i pozvaných hostí a upozornil na myšlienku rozširujúcej sa Európy a oslovil veľké množstvo ľudí.

10. Historický ústav Slovenskej akadémie vied
	ÚV SR finančne podporil realizáciu štvorstranného seminára študentov a doktorantov na tému „Otázka susedstva v strednej Európe v procese európskej integrácie. Príklad slovensko-maďarských vzťahov“, ktorú organizačne zabezpečil Historický ústav Slovenskej akadémie vied. Seminár sa uskutočnil dňa 16. apríla 2002 na zámku v Smoleniciach za podpory podpredsedníčky vlády SR pre európsku integráciu. Seminár svojou realizáciou významnou mierou prispel k vytváraniu pozitívneho obrazu o Slovensku a jeho snahe o udržanie si dobrých vzťahov so susednými krajinami, ktoré majú rovnako ako Slovensko záujem vstúpiť do Európskej únie.

11. Slovenský syndikát novinárov – Klub vedeckotechnických žurnalistov
	ÚV SR finančne podporil projekt série novinárskych akcií o jednotlivých negociačných kapitolách realizovaný Slovenským syndikátom novinárov. 
Dňa 22.1.2002 sa na Fakulte chemickej a potravinárskej technológie STU v Bratislave za účasti podpredsedníčky vlády SR konalo úvodné podujatie série novinárskych „Aké to u nás bude, keď budeme v EÚ?“
	V období od mesiacov január – máj sa konali besedy s novinármi v rámci každej negociačnej kapitoly. Všetky besedy mali vysokú odbornú úroveň. Syndikát pripravuje i vydanie publikácie, ktorá by mala obsahovať všetky úvodné vstupy prednášateľov.
	V rámci ďalšej spolupráce so syndikátom podpredsedníčka vlády SR pre európsku integráciu prebrala oficiálnu záštitu nad 5. ročníkom udeľovania ocenení „Vedec roka SR“, ktorej súčasťou je i odovzdávanie ceny „Za výsledky v rámcovom programe EÚ 2002“.

12. Winston - Partners
	ÚV SR spolupracoval v mesiacoch marec – júl s PR agentúrou Winston – Partners v snahe:
-	napomôcť podpore a šíreniu osvety vo verejnosti o význame EÚ pre SR
-	posilniť oblasť zahraničnej politiky a problematiky EÚ smerom na verejnosť
-	pozicionovať podpredsedu vlády SR pre európsku integráciu ako „opinion leadera“ pre oblasť EÚ
-	dlhodobo pôsobiť ako komunikačný a mediálny poradca pri riešení prípadných problémov, kríz a negatívneho postoja, ktorý by mohol mať nepriaznivý vplyv na renomé Slovenskej republiky v zahraničí
-	kultivovať a budovať nové mediálne vzťahy a kontakty

Projekt bol realizovaný predovšetkým prostredníctvom:
-	priebežného tlačového servisu, ktorý médiám poskytoval pravidelné a transparentné informácie a zároveň udržiaval pravdivý obraz o aktivitách 
-	umiestňovania odborných článkov pracovníkov úradu
-	organizáciou individuálnych interview s vybranými novinármi
-	projektmi a akciami, ktoré nadväzovali na vládnu komunikáciu prostredníctvom špeciálnych projektov
-	uverejňovaním rozhovorov v médiách

n) Spolupráca s Ministerstvom zahraničných vecí Rakúska

Projekt Informácie o Európe a Euro na Slovensku“

	Bilaterálny projekt Informácie o Európe a Euro na Slovensku na podporu komunikačnej stratégie vlády SR a realizovaný v spolupráci s rakúskou vládou vstúpil v I.polroku 2002 do svojej záverečnej časti. Vo februári 2002 OKSAV predložil v súlade so zmluvou na Ministerstvo zahraničných vecí Rakúska I. predbežnú správu s predbežným vyúčtovaním podprojektov vyhodnotených k 31.8.2001 a II. obsiahlejšiu predbežnú správu o vývoji projektu hodnotiacu podprejekty k 31.1.2002. Zmluvne sa mal projekt ukončiť 30.6.2002 s vypracovaním  záverečnej správy v termíne do 31.8.2002. Vzhľadom na to, že niektoré podprojekty ešte neboli ukončené Úrad vlády SR požiadal rakúske MZV o súhlas na predĺženie projektu. Rakúska strana predĺženie projektu odsúhlasila a schválila realizáciu nezačatých projektov, ktoré musia byť ukončené k 31.10.2002 a záverečná správa bude vypracovaná k 31.12.2002.

- PC vybavenie pre ICM
Dňa 31.1.2002 sa konal prvý a dňa 14.2.2002 druhý seminár pre pracovníkov Informačných centier mladých (ICM) v SR. Každé centrum nominovalo dvoch svojich zástupcov, ktorí budú postupne školení tak, aby v rámci pôsobenia svojho centra mohli poskytovať informácie o integračných snahách SR do EÚ a o EÚ. Ďalšie semináre pre týchto pracovníkov ICM sú v rámci iných projektov plánované aj v II. polroku 2002.
Podprojekt je ukončený.

- Webstránka
Rakúska vláda finančne prispela na spravovanie Euroservisu s cieľom skvalitnenia jej obsahu a prepojenia na široké spektrum domácich a zahraničných vládnych a mimovládnych organizácií zaoberajúcich sa európskou integráciou. Ako je už v správe uvedené (str. 3 prvý odsek) v súčasnosti prebieha jej rekonštrukcia. 
Podprojekt je ukončený.

- Dopadové štúdie
Hlavným cieľom dopadových štúdií je prispieť k realistickým očakávaniam obyvateľstva SR o vstupe do EÚ. Štúdie prostredníctvom objektívnych informácií slúžia ako podkladový materiál na prípravu občanov, sociálnych partnerov a záujmových združení na náročný proces začleňovania sa do európskych štruktúr a v rámci ich rozhodovania o vstupe do EÚ. OKSAV dopadové štúdie – brožúry „Bez bariér“ a „Európske ceny? Aj platy!“ od mája 2002 distribuuje prostredníctvom svojich komunikačných kanálov. 
	Podprojekt je ukončený.

- Informačné spoty v rádiách
	Slovenský rozhlas odvysielal v rámci zabezpečovania informovanosti obyvateľstva v období 1.2.2002 – 30.6.2002 nasledovné témy:
-	exkluzívny rozhovor s novým predsedom Európskeho parlamentu o integračných ambíciách SR do EÚ
-	potravinárstvo a poľnohospodárstvo EÚ a asociovaných štátov
-	rozhovor s GR SEZ ÚV SR – ako plníme predvstupové integračné kroky
-	rozhovor s komisárkou EÚ pre životné prostredie
-	Európsky konvent – funkcia, poslanie a zastúpenie Slovenska
-	Rádiomost Bratislava – Praha – Budapešť - Varšava: Skúsenosti z doterajšieho integračného procesu – ako si vzájomne pomôcť
-	Rádiomost Bratislava – Brusel: Kráča Slovensko správnym smerom
-	životné prostredie – prečo patrí k najťažším kapitolám vstupu
-	Finančná kontrola – dôležitá prevencia pred finančnými kauzami
-	Voľný pohyb kapitálu  pracovných síl
-	Ako zabrániť úniku mozgov
-	Poľnohospodárstvo – to nie je len boj o bryndzu
-	Spolupráca regiónov. Skúsenosti a perspektívy Euroregiónu Karpaty
-	Legislatíva SR a EÚ
-	Priemyselné parky – skúsenosti, možnosti ich rozvoja
-	Prečo chceme vstúpiť do EÚ
-	Nezamestnanosť a čierna práca – poznatky z krajín EÚ
Projekt je ukončený.

- „Príprava trénerov“
	Projekt bol plánovaný na obdobie február – jún 2002. Jeho cieľom je vyškoliť skupinu pracovníkov štátnej správy a miestnej štátnej správy na získanie základných vedomostí o štruktúrach a inštitucionálnom zabezpečení EÚ, integračnom procese SR, podmienkach vstupu a výhodách členstva v EÚ, ktoré budú ďalej odovzdávať v rámci svojej pôsobnosti. Na základe toho, že do výberového konania na výber vhodného vzdelávacieho partnera sa namiesto troch záujemcov prihlásil len jeden, je potrebný súhlas rakúskeho MZV na začatie projektu s prihláseným záujemcov, ktorý spĺňa všetky požadované kritériá. MZV Rakúska sa zatiaľ nevyjadrilo.
	Predpokladaný začiatok podprojektu – august 2002. 

- Monitoring
	Podprojekt „Monitoring a spracovanie informácií o EÚ prostredníctvom lokálnych a regionálnych médií“ je realizovaná občianskym združením Memo 98. Projekt bol naplánovaný na obdobie február – jún 2002 avšak pre nedostatok finančných prostriedkov zo strany Memo 98 sa zatiaľ nerealizoval. Memo 98 vo februári 2002 zaslalo prostredníctvom ÚV SR na rakúske MZV predfaktúru na získanie aspoň časti pridelených finančných prostriedkov v rámci podprojektu, avšak predfaktúra nebola z rakúskej strany akceptovaná. V súlade so zmluvou je možné uhradiť faktúry len za ukončené projekty. V prípade, že Memo 98 nenájde voľné finančné prostriedky na realizáciu podprojektu do konca augusta 2002 dôjde k jeho zrušeniu.
	Predpokladaný začiatok podprojektu – august 2002.

- Stáž pre slovenských novinárov v Rakúsku
	Táto časť podprojektu je naviazaná na podprojekt Monitoring. V prípade zrušenia podprojektu Monitoring bude zrušený i tento podprojekt.